
****

ประกาศมหาวิทยาลัยธรรมศาสตร์

## เรื่อง ทุนสนับสนุนการวิจัยประเภททุนวิจัยพัฒนาศักยภาพผลงานวิจัย (Fast Track) พ.ศ. ๒๕๖๔

**---------------------------------------------**

ด้วยมหาวิทยาลัยธรรมศาสตร์ มีนโยบายในการส่งเสริมและพัฒนาผลงานวิจัยและนวัตกรรม  
ของมหาวิทยาลัย ให้มุ่งสู่ความเป็นเลิศทางด้านการวิจัย โดยการจัดสรรงบประมาณเพื่อสนับสนุนการผลิตผลงานวิจัยและนวัตกรรม ทั้งปริมาณและคุณภาพให้เป็นที่ยอมรับทั้งในระดับชาติและนานาชาติ มหาวิทยาลัยจึงเห็นควรให้มีทุนสนับสนุนการทำวิจัยและนวัตกรรม ประเภททุนวิจัยพัฒนาศักยภาพผลงานวิจัย (Fast Track) ที่มีหลักเกณฑ์และวิธีการจัดสรรทุนตามประกาศฉบับนี้

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๕๘ ประกอบข้อ ๑๖ วรรคสอง ของข้อบังคับมหาวิทยาลัยธรรมศาสตร์ว่าด้วยการบริหารงานวิจัยและกองทุนวิจัย พ.ศ. ๒๕๖๑ อธิการบดีโดยความเห็นชอบของคณะกรรมการบริหารงานวิจัยและกองทุนวิจัย ในคราวประชุม ครั้งที่ ๒/๒๕๖๔ เมื่อวันที่ ๑๗ กันยายน ๒๕๖๔ จึงออกประกาศไว้ ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง ทุนสนับสนุนการวิจัยประเภท  
ทุนวิจัยพัฒนาศักยภาพผลงานวิจัย (Fast Track) พ.ศ. ๒๕๖๔”

**ข้อ ๒** ประกาศนี้ให้มีผลใช้บังคับนับถัดจากวันประกาศเป็นต้นไป

**ข้อ ๓** ให้ยกเลิก ประกาศมหาวิทยาลัยธรรมศาสตร์ เรื่อง ทุนสนับสนุนการวิจัยประเภททุนวิจัยพัฒนาศักยภาพผลงานวิจัย (Fast Track) พ.ศ. ๒๕๖๓

**ข้อ ๔** ในประกาศนี้

“กองทุน” หมายความว่า กองทุนวิจัยมหาวิทยาลัยธรรมศาสตร์

“คณะกรรมการ” หมายความว่า คณะกรรมการบริหารงานวิจัยและกองทุนวิจัย

“คณะอนุกรรมการ” หมายความว่า คณะอนุกรรมการพิจารณาทุนวิจัยและส่งเสริมการวิจัย มหาวิทยาลัยธรรมศาสตร์

“มาตรฐานการทำวิจัย” หมายความว่า การรับรองโครงการที่เกี่ยวข้องกับจริยธรรมการวิจัยใน  
คน จรรยาบรรณการใช้สัตว์เพื่อการวิจัย ความปลอดภัยทางชีวภาพ หรือมาตรฐานการวิจัยอื่นๆ

**ข้อ ๕** ทุนวิจัยพัฒนาศักยภาพผลงานวิจัย (Fast Track) เป็นทุนสนับสนุนการวิจัยและนวัตกรรมที่มหาวิทยาลัยจัดสรรให้แก่ผู้รับทุนเพื่อดำเนินโครงการวิจัยที่ผู้รับทุนเสนอขึ้นมาตามความสนใจ  
ในประเด็นที่สอดคล้องกับนโยบายและแนวทางการวิจัยของมหาวิทยาลัย และที่คณะกรรมการกำหนดขึ้นในแต่ละปีงบประมาณ

ทุนวิจัยพัฒนาศักยภาพผลงานวิจัยตามวรรคหนึ่ง ทุนละไม่เกิน ๒๕๐,๐๐๐ บาท จำนวนทุนใน  
แต่ละปีงบประมาณให้เป็นไปตามที่คณะกรรมการกำหนด

**ข้อ ๖** ผู้เสนอโครงการวิจัยเพื่อขอรับทุนต้องมีคุณสมบัติดังนี้

(๑) ต้องเป็นผู้ปฏิบัติงานในมหาวิทยาลัยที่เป็นข้าราชการพลเรือนในสถาบันอุดมศึกษา หรือพนักงานมหาวิทยาลัย และให้ความหมายรวมถึงผู้ปฏิบัติงานอื่นที่จ้างตามระเบียบของมหาวิทยาลัย

(๒) ต้องไม่เป็นหัวหน้าโครงการวิจัยซึ่งได้รับทุนจากเงินงบประมาณแผ่นดิน หรืองบประมาณ  
จากกองทุนวิจัยมหาวิทยาลัยธรรมศาสตร์ ที่อยู่ระหว่างการวิจัย หรือการพัฒนาสิ่งประดิษฐ์ หรือค้างส่งรายงานการวิจัยและการพัฒนาสิ่งประดิษฐ์อื่นๆ

(๓) ต้องไม่ได้อยู่ในช่วงระยะเวลาที่ผู้รับทุนลาศึกษาต่อ หรือ ลาปฏิบัติงานเพื่อเพิ่มพูนความรู้  
ทางวิชาการ หรือเป็นผู้ถูกยืมตัวไปช่วยราชการ ณ หน่วยงานอื่น

**ข้อ ๗** ให้ผู้รับทุนมีสิทธิเสนอโครงการวิจัยเพื่อขอรับทุนได้เพียงหนึ่งโครงการต่อหนึ่งปีงบประมาณและจะเสนอทำโครงการวิจัยครั้งใหม่ได้เมื่อได้จัดทำโครงการวิจัยเดิมเสร็จเรียบร้อยแล้ว

ผู้รับทุนต้องสามารถปฏิบัติงานวิจัยและควบคุมงานวิจัยให้แล้วเสร็จภายกำหนดเวลาการทำวิจัย  
ที่ได้รับอนุมัติจากคณะกรรมการ

**ข้อ ๘** ผู้รับทุนต้องจัดทำข้อเสนอโครงการวิจัยโดยอยู่ภายใต้หลักเกณฑ์ดังต่อไปนี้

(๑) มีหัวข้อและขอบเขตการวิจัยที่แน่นอนและชัดเจน โดยจัดทำข้อเสนอโครงการตาม  
แบบฟอร์มที่มหาวิทยาลัยกำหนด

(๒) เป็นข้อเสนอโครงการวิจัยที่มีระยะเวลาดำเนินการไม่เกิน ๒ ปี งบประมาณสนับสนุนโครงการวิจัยไม่เกิน ๒๕๐,๐๐๐ บาท โดยข้อเสนอโครงการวิจัยนั้นต้องมิได้เป็นโครงการวิจัยหรือส่วนหนึ่งของโครงการวิจัยที่ได้รับการสนับสนุนทางการเงินจากแหล่งทุนอื่นแล้วอย่างพอเพียง

(๓) มีการทบทวนเอกสารที่มีการตีพิมพ์ (Literature Review) แล้วอย่างครบถ้วน ครอบคลุม และทำให้เชื่อได้ว่า โครงการวิจัยที่เสนอเป็นการวิจัยเพื่อหาองค์ความรู้ใหม่อย่างแท้จริง ไม่เป็นการวิจัยที่  
ซ้ำกับองค์ความรู้ที่มีอยู่แล้ว หรือถ้าเป็นการวิจัยเพื่อยืนยันองค์ความรู้เดิมที่มีอยู่แล้วก็ต้องเป็นการวิจัยที่มีความจำเป็นอย่างแท้จริง และต้องระบุชื่อวารสาร ชื่อบทความ ที่คาดว่าจะยื่นตีพิมพ์เผยแพร่ หรือชื่อเรื่อง  
ที่คาดว่าจะยื่นจดสิทธิบัตร อนุสิทธิบัตร

(๔) กรณีที่ผู้รับทุนแจ้งว่าโครงการวิจัยเกี่ยวข้องกับมาตรฐานการทำวิจัยจะต้องแนบหลักฐาน  
การผ่านการรับรองจากคณะกรรมการที่เกี่ยวข้องมาพร้อมกับการยื่นข้อเสนอโครงการวิจัยเพื่อขอรับการพิจารณาทุน

(๕) โครงการวิจัยจะดำเนินการวิจัยได้ต่อเมื่อทำสัญญารับทุนกับมหาวิทยาลัยเรียบร้อยแล้ว

**ข้อ ๙** การขอรับทุนวิจัยมีขั้นตอนดังต่อไปนี้

(๑) ให้ผู้รับทุนเสนอข้อเสนอโครงการวิจัยต่อส่วนงานต้นสังกัด ตามระยะเวลาที่ส่วนงานกำหนด

(๒) ให้ส่วนงานโดยคณะกรรมการส่งเสริมงานวิจัย (ชื่อส่วนงาน) หรือคณะกรรมการประจำส่วนงานในกรณีที่ไม่มีคณะกรรมการส่งเสริมงานวิจัย (ชื่อส่วนงาน) ดำเนินการตรวจสอบความถูกต้องตามหลักวิชาการ และกลั่นกรองข้อเสนอโครงการวิจัย

(๓) เมื่อได้ดำเนินการตาม (๒) แล้ว ให้ส่วนงานจัดส่งข้อเสนอโครงการวิจัยที่ผ่านความเห็นชอบจากส่วนงาน ตามแบบเสนอขอรับทุนสนับสนุนการวิจัย พร้อมไฟล์อิเล็กทรอนิกส์ที่บันทึกข้อมูล ที่ได้  
จัดทำเป็นไฟล์ Word จำนวน ๑ ชุด มายังกองบริหารการวิจัยเพื่อนำเสนอคณะกรรมการพิจารณาจัดสรรทุน

การขอรับทุนตามวรรคหนึ่งคณะกรรมการจะไม่รับพิจารณาข้อเสนอโครงการวิจัยที่ส่งเอกสารประกอบการพิจารณาไม่ครบถ้วนตามกำหนด

เมื่อคณะกรรมการพิจารณาจัดสรรทุนแล้วให้ถือเป็นที่สุด

**ข้อ ๑๐** กรณีที่ผู้รับทุนแจ้งว่าโครงการวิจัยไม่เกี่ยวข้องกับมาตรฐานการทำวิจัย หากมีผล  
สืบเนื่องในเรื่องที่เกี่ยวข้องกับมาตรฐานการทำวิจัยในภายหลัง จะไม่เป็นความรับผิดชอบของ  
มหาวิทยาลัย และจะถือว่าเป็นความรับผิดชอบของคณะผู้วิจัยเท่านั้น

**ข้อ ๑๑** ผู้รับทุนต้องทำสัญญารับทุนตามแบบสัญญาที่คณะกรรมการกำหนดภายในระยะเวลาตามประกาศผลการพิจารณาจัดสรรทุน

**ข้อ ๑๒** ภายหลังจากการทำสัญญารับทุน หากมีการเปลี่ยนแปลงรายละเอียดการจัดทำโครงการวิจัย เช่น เปลี่ยนผู้ร่วมวิจัย การขอขยายระยะเวลาการทำวิจัย เป็นต้น ให้ผู้รับทุนชี้แจงเหตุผลความจำเป็นผ่านความเห็นชอบจากคณะกรรมการส่งเสริมงานวิจัย (ชื่อส่วนงาน) หรือคณะกรรมการ  
ประจำส่วนงานแล้วแต่กรณีเพื่อขออนุมัติเปลี่ยนแปลงหรือแก้ไขสัญญาต่อคณะกรรมการ

**ข้อ ๑๓** คณะกรรมการส่งเสริมงานวิจัย (ชื่อส่วนงาน) หรือคณะกรรมการประจำส่วนงานใน  
กรณีที่ไม่มีคณะกรรมการส่งเสริมงานวิจัย (ชื่อส่วนงาน) ต้องติดตาม กำกับ และดูแลผู้ได้รับทุนให้ดำเนินการส่งผลงานวิจัยหรือคืนเงินงบประมาณ หากดำเนินการไม่แล้วเสร็จจะต้องคืนเงินทุนวิจัยที่ได้รับ  
ไปก่อนพ้นสภาพการเป็นผู้ปฏิบัติงานในมหาวิทยาลัย

**ข้อ ๑๔** ทุนสนับสนุนการวิจัยให้แบ่งจ่ายเป็นรายงวด ตามหลักเกณฑ์ดังนี้

(๑) งวดที่หนึ่ง เป็นจำนวนร้อยละ ๕๐ ของเงินสนับสนุนการวิจัยที่ได้รับอนุมัติ จ่ายเมื่อผู้รับทุนได้รับอนุมัติข้อเสนอโครงการวิจัย และจัดทำสัญญารับทุนวิจัยกับมหาวิทยาลัยแล้ว

(๒) งวดที่สอง เป็นจำนวนร้อยละ ๕๐ ของเงินสนับสนุนการวิจัยที่ได้รับอนุมัติ จ่ายเมื่อผู้รับทุน  
ส่งรายงานวิจัยฉบับสมบูรณ์และเอกสารหลักฐานตามข้อ ๑๗ แล้ว

**ข้อ ๑๕** ผู้ขอรับทุนต้องเปิดบัญชีกับธนาคารพาณิชย์ที่กองคลังกำหนดในชื่อหัวหน้า  
โครงการวิจัยตามด้วยเลขที่สัญญารับทุนสนับสนุนการวิจัย โดยหัวหน้าโครงการเป็นผู้มีอำนาจเบิกจ่าย   
เพื่อรับโอนเงินทุนสนับสนุนการวิจัย

ผู้รับทุนต้องเก็บรักษาบัญชีและเอกสารหลักฐานการใช้จ่ายเงินทุนวิจัยทุกรายการไว้เพื่อการตรวจสอบ

**ข้อ ๑๖** ผู้รับทุนต้องเสนอรายงานความก้าวหน้าของโครงการวิจัยภายในระยะเวลาและตาม  
แบบรายงานความก้าวหน้าที่คณะกรรมการกำหนด

**ข้อ ๑๗** ผู้รับทุนต้องจัดส่งรายงานวิจัยฉบับสมบูรณ์และเอกสารหลักฐานต่อคณะกรรมการ  
ภายในเวลาที่กำหนดไว้ในสัญญา ดังต่อไปนี้

(๑) รายงานวิจัยฉบับสมบูรณ์ จำนวน ๑ เล่ม โดยต้องระบุท้ายหน้าปกรายงานการวิจัยว่า งานวิจัยนี้ได้รับทุนสนับสนุนจากกองทุนวิจัยมหาวิทยาลัยธรรมศาสตร์ ปีงบประมาณ............)

(๒) บทคัดย่อฉบับภาษาไทย หรือภาษาอังกฤษ จำนวน ๑ ชุด

(๓) บทความวิจัยและเอกสารการตอบรับให้ตีพิมพ์ในวารสารวิชาการ จำนวน ๑ ชุด ดังนี้

สาขาสังคมศาสตร์ และสาขามนุษยศาสตร์ ต้องมีผลงานที่ได้รับการตีพิมพ์เผยแพร่ในวารสารระดับนานาชาติที่ปรากฏในฐานข้อมูลสากล ได้แก่ ฐานข้อมูลการจัดอันดับวารสาร SJR หรือฐานข้อมูล ISI หรือฐานข้อมูล Scopus ที่ถูกจัดให้อยู่ในการจัดอันดับของวารสารไม่น้อยกว่าควอไทล์ที่ ๓ (Q3) หรือ  
ผลงานวิชาการอื่น เช่น International book chapter หรือผลงานที่เป็นประโยชน์ และมีผลกระทบสูง  
ต่อสังคมที่สามารถแสดงให้เห็นได้อย่างประจักษ์ จำนวน ๑ ชุด

สาขาวิทยาศาสตร์เทคโนโลยี และสาขาวิทยาศาสตร์สุขภาพ ต้องมีผลงานที่ได้รับการตีพิมพ์เผยแพร่ในวารสารระดับนานาชาติที่ปรากฏในฐานข้อมูลสากล ได้แก่ ฐานข้อมูลการจัดอันดับวารสาร SJR หรือฐานข้อมูล ISI หรือฐานข้อมูล Scopus ที่ถูกจัดให้อยู่ในการจัดอันดับของวารสารไม่น้อยกว่าควอไทล์ที่ ๓ (Q3) จำนวน ๑ ชุด

(๔) ไฟล์อิเล็กทรอนิกส์ที่บันทึกข้อมูลตามข้อ (๑) (๒) และ (๓) ที่ได้จัดทำเป็นไฟล์ PDF จำนวน   
๑ ชุด

ในกรณีที่ผู้รับทุนไม่สามารถส่งเอกสารตาม ข้อ (๑) (๒) (๓) และ (๔) ภายในเวลาที่กำหนดไว้ในสัญญาได้ ให้ผู้รับทุนชี้แจงเหตุผลความจำเป็นผ่านความเห็นชอบจากคณะกรรมการส่งเสริมงานวิจัย (ชื่อ

ส่วนงาน) หรือคณะกรรมการประจำส่วนงานแล้วแต่กรณี ก่อนครบกำหนดไม่น้อยกว่า ๓๐ วัน เพื่อขออนุมัติขยายระยะเวลาส่งรายงานฉบับสมบูรณ์และเอกสารหลักฐานได้ไม่เกินสองครั้ง ครั้งละไม่เกิน   
๙๐ วัน

**ข้อ ๑๘** รายงานวิจัยฉบับสมบูรณ์และบทความวิจัยต้องระบุในกิตติกรรมประกาศหรือ Acknowledgement ว่า “เป็นงานวิจัยที่ได้รับทุนวิจัยพัฒนาศักยภาพผลงานวิจัย (Fast Track) ตามสัญญาเลขที่ ...................” หรือในภาษาอังกฤษว่า “This study was supported by Thammasat University Research Fund, Contract No. ...................”

**ข้อ ๑๙** ทรัพย์สินทางปัญญาของผลงานวิจัยที่ได้รับทุนตามประกาศนี้ให้เป็นของมหาวิทยาลัย   
และให้ดำเนินการตามข้อบังคับมหาวิทยาลัยธรรมศาสตร์ว่าด้วยการมีสิทธิในทรัพย์สินทางปัญญาและการจัดหาประโยชน์จากทรัพย์สินทางปัญญาของมหาวิทยาลัยธรรมศาสตร์

**ข้อ ๒๐** คณะกรรมการอาจพิจารณาให้ยุติการให้ทุนหรือยกเลิกโครงการวิจัยในกรณีดังต่อไปนี้

1. ผู้รับทุนพ้นสภาพการเป็นผู้ปฏิบัติงานในมหาวิทยาลัย
2. ผู้รับทุนไม่รายงานความก้าวหน้าตามกำหนดเวลาโดยไม่มีเหตุผลอันสมควร
3. ผู้รับทุนไม่สามารถดำเนินการให้ลุล่วงตามวัตถุประสงค์ของโครงการวิจัย
4. ผู้รับทุนรับเงินทุนวิจัยหรือทุนสนับสนุนการวิจัยในเรื่องเดียวกันกับที่ได้รับทุนจาก  
   หน่วยงานอื่นโดยไม่ได้รับอนุญาตจากคณะกรรมการ

**ข้อ ๒๑** โครงการที่ถูกยุติการให้ทุนหรือยกเลิกโครงการวิจัยให้ผู้รับทุนคืนเงินทุนวิจัยที่ได้รับไป  
แก่มหาวิทยาลัย เว้นแต่คณะกรรมการสั่งยุติการให้ทุนหรือยกเลิกโครงการวิจัยด้วยเหตุอย่างหนึ่งอย่างใด ดังนี้

1. หัวหน้าโครงการตายและไม่มีหัวหน้าโครงการแทน
2. มีเหตุสุดวิสัยจนไม่สามารถดำเนินงานวิจัยต่อไปได้
3. ผู้รับทุนไม่สามารถดำเนินการให้ลุล่วงตามวัตถุประสงค์ของโครงการวิจัยและ  
   คณะกรรมการเห็นสมควรให้ผู้รับทุนไม่ต้องชดใช้ค่าเสียหาย หรือคืนเงินทุนวิจัยทั้งหมดหรือบางส่วน

**ข้อ ๒๒** ผู้รับทุนที่ถูกยุติการให้ทุนหรือยกเลิกโครงการวิจัยจะไม่สามารถยื่นเสนอโครงการวิจัย  
เพื่อขอรับทุนสนับสนุนการวิจัยเป็นระยะเวลาหนึ่งปี นับจากวันที่ถูกยุติการให้ทุนหรือยกเลิกโครงการวิจัย

**ข้อ ๒๓** เมื่อสิ้นสุดการรับทุนผู้รับทุนต้องสรุปรายงานการใช้จ่ายเงินให้กองบริหารการวิจัยเสนอต่อคณะกรรมการเพื่อทราบ

ในกรณีที่มีเงินทุนเหลือจ่ายให้ผู้รับทุนคืนเงินให้แก่กองทุนวิจัย และส่งสำเนาใบเสร็จรับเงินให้  
กองบริหารงานวิจัย

**ข้อ ๒๔** ในกรณีที่เป็นการวิจัยทางวิทยาศาสตร์ที่คณะกรรมการอนุมัติให้มีการจัดซื้อครุภัณฑ์  
เพื่อการวิจัย ให้ผู้รับทุนจัดทำบัญชีครุภัณฑ์และส่งมอบครุภัณฑ์นั้นให้เป็นครุภัณฑ์ของส่วนงาน

**ข้อ ๒๕** การตีความวินิจฉัยตามประกาศฉบับนี้ให้เป็นอำนาจของรองอธิการบดีที่รับผิดชอบ  
ด้านการวิจัย

**บทเฉพาะกาล**

**ข้อ ๒๖** โครงการวิจัยและการดำเนินการอื่นใดที่ได้รับทุนหรือเงินสนับสนุนตามประกาศมหาวิทยาลัยธรรมศาสตร์ เรื่องทุนสนับสนุนการวิจัยประเภททุนวิจัยพัฒนาศักยภาพผลงานวิจัย (Fast Track) พ.ศ. ๒๕๖๑ และที่แก้ไขเพิ่มเติม และ พ.ศ. ๒๕๖๓ อยู่ก่อนวันที่ประกาศฉบับนี้มีผลใช้บังคับให้ดำเนินการตามประกาศดังกล่าวต่อไปจนกว่าโครงการวิจัยหรือการดำเนินการนั้นจะดำเนินการแล้วเสร็จ

ประกาศ ณ วันที่ ตุลาคม ๒๕๖๔

(รองศาสตราจารย์ เกศินี วิฑูรชาติ)

อธิการบดี